Беларуска-суданскія адносіны

**Беларуска-суданскія адносіны** — адносіны паміж Рэспублікай Беларусь і Рэспублікай Судан. Дыпламатычныя адносіны паміж дзяржавамі ўсталяваны 15 ліпеня 1999 года.

## Двухбаковыя адносіны 
### Гісторыя 
У жніўні 2004 года праведзены візіт Прэзідэнта Судана ў Беларусь. Адбыліся візіты міністраў замежных спраў, абароны і ўнутраных спраў Беларусі ў Судан. У Беларусь арганізаваны візіты старшыні парламента, міністраў замежных спраў, знешняга гандлю, фінансаў, энергетыкі і горнаруднай прамысловасці, сельскай і лясной гаспадаркі, абароны, унутраных спраў.

У лістападзе 2005 года Ганаровым консулам Рэспублікі Беларусь у Судане прызначаны Мухамед Ісмаіл Мухамед, прэзідэнт групы кампаній MIG.

У маі 2014 года Надзвычайны і Паўнамоцны Пасол Рэспублікі Беларусь у Арабскай Рэспубліцы Егіпет С. А. Рачкоў прызначаны Надзвычайным і Паўнамоцным Паслом Рэспублікі Беларусь у Рэспубліцы Судан па сумяшчальніцтве.

У жніўні 2015 года ў г. Мінску адбыўся другі раунд беларуска-суданскіх палітычных кансультацый на ўзроўні намеснікаў міністраў замежных спраў.

У красавіку 2016 года ў Мінску адбылося трэцяе пасяджэнне беларуска-суданскай сумеснай камісіі па супрацоўніцтве.

З чэрвеня 2016 года інтарэсы Судана ў Беларусі па сумяшчальніцтве прадстаўляе Пасол Рэспублікі Судан у Расійскай Федэрацыі Надзір Юсіф Эльтаіб Бабікер.

У студзені 2017 прэзідэнт Беларусі Аляксандр Лукашэнка з афіцыйным візітам наведаў Рэспубліку Судан. У снежні наступнага года Мінск наведаў суданскі лідар Амар Хасан Ахмел аль-Башыр.

### Эканамічныя сувязі  
У 2017 годзе двухбаковы тавараабарот склаў 21,9 млн. долараў. У 2012—2014 гадах імпарт тавараў з Судана ў Беларусь складаў каля 100 000 долараў у год. У 2016 годзе аб’ём імпарту нечакана вырастае да 4 млн долараў, а ў 2017 годзе — да 12 млн. У 2017 годзе агульны аб’ём беларускага экспарту ў Судан, уключаючы спецабсталяванне, склаў 9,8 млн. долараў. Беларусь пастаўляе трактары, грузавыя аўтамабілі, розныя віды станкоў, металавырабы, угнаенні, трансфарматары, кантрольна-вымяральныя прыборы, шыны. У студзені-чэрвені 2018 года краінамі склаў 10,66 млн. долараў.

9 сакавіка 2015 года зарэгістравана сумесная суданская-беларуская кампанія «S&B Aviation company Ltd», якая спецыялізуецца на тэхнічным абслугоўванні, рамонце і мадэрнізацыі самалётаў і верталётаў.

У снежні 2018 г. Судан перадаў беларускім кампаніям адно радовішча золата для яго здабычы, якое стала другім золатаздабывальнага участкам, выдзеленым для Беларусі. У 2002 годзе прададзены 14 артсістэм рознага прызначэння. У 2003 годзе ў Судан з Беларусі былі пастаўленыя 9 БМП-2, 39 БРДМ-2, 32 адзінкі розных артылерыйскіх сістэм. У 2004 годзе Судан набыў 21 браніраваную разведвальна-дазорную машыну БРДМ-2, 7 БТР-80, 10 БТР-70 і адну баявую машыну пяхоты БМП-1. У 2007 г. было пастаўлена 2 бронетранспарцёры БТР-70 (мадыфікацыя Кобра-К).

У чэрвені 2006 года быў падпісаны дагавор аб ваенным супрацоўніцтве, абмене вопытам і дасягненнямі ў ваеннай вобласці. На падставе дакумента, беларускія інструктары далі свае паслугі ў навучанні суданскіх вайскоўцаў, абодва бакі падзяліліся адзін з адным вопытам, а навукоўцы дзвюх краін сумесна распрацавалі праекты ў галіне ваеннай навукі.

У 2008—2010 гадах з Беларусі пастаўлены 13 Су-25 і 2 Су-25УБ. У 2013 годзе была пастаўлена яшчэ партыя Су-25, а таксама Су-24. У жніўні, падчас перапраўкі апошніх з Беларусі на авіябазу Вадзі Саідна каля горада Амдурман, паведамлялася аб прысутнасці тут беларускага персаналу і экіпажаў.

Па дадзеных SIPRI, у перыяд з 2013 па 2015 год беларускія ваенныя пастаўкі ў Судан склалі 113 млн долараў.

Апошняя вядомая пастаўка прайшла ў 2018 годзе. Тады Судану было прададзена некалькі БТР-70МБ1, якія неўзабаве ўдзельнічалі ў баявых дзеяннях у Емене.

## Пагадненні 
Дагаворна-прававая база двухбаковых адносін знаходзіцца ў стадыі фарміравання. Падпісаныя пратакол аб супрацоўніцтве ў сферы энергетыкі, прамысловасці і гандлю; Пагадненне аб гандлёвым, інвестыцыйным і навукова-тэхнічным супрацоўніцтве; Мемарандум аб узаемаразуменні паміж Міністэрствам замежных спраў Рэспублікі Беларусь і Міністэрствам замежных спраў Рэспублікі Судан; Пагадненне аб супрацоўніцтве ў галіне інфармацыі; Пагадненне аб супрацоўніцтве ў галіне адукацыі, пратакол аб супрацоўніцтве ў галіне спорту паміж Міністэрствам спорту і турызму Рэспублікі Беларусь і Міністэрствам па справах моладзі і спорту Рэспублікі Судан. Падрыхтаваны да падпісання Міждзяржаўны Дагавор аб дружалюбных адносінах і супрацоўніцтве.

## Гл. таксама 
* Адносіны Беларусі з краінамі Афрыкі

## Спасылкі 
* Беларусь—Судан 

Судан
Катэгорыя:Знешняя палітыка Судана